钦定古今图书集成/明伦汇编/氏族典/第553卷 > 《廖用贤尚友录》 > 公孙龙
## 钦定古今图书集成/明伦汇编/氏族典/第553卷 > 《廖用贤尚友录》 > 公孙龙

按《史记平原君传》：虞卿欲以信陵君之存邯郸为平
原君请封。公孙龙闻之，夜驾见平原君曰：“此甚不可。
且王举君而相赵者，非以君之智能为赵国无有也；
割东武城而封君者，非以君为有功也，而以国人无
勋，乃以君为亲戚故也。君受相印不辞无能，割地不
言无功者，亦自以为亲戚故也。今信陵存邯郸而请
封，是亲戚受城而国人计功也，此甚不可。且虞卿操
其两权，事成操左券以责事，不成以虚名德君，君必
勿听。”平原君遂不听。虞卿厚待公孙龙，公孙龙善为
坚白之辩。及邹衍过赵，言至道，乃绌公孙龙。